
Ministru kabineta sēdes protokollēmums

Informatīvais ziņojums "Par vienotu pārvaldību, nodrošinot pieaugušo izglītības atbalsta pasākumus cilvēkkapitāla attīstībai"

· 1. Pieņemt zināšanai iesniegto informatīvo ziņojumu.
· 2. Noteikt  Labklājības ministriju (Nodarbinātības valsts aģentūru) kā centrālo kontaktpunktu nodarbinātības atbalstam iedzīvotājiem un darba devējiem/uzņēmumiem, līdz 2027. gada 31. decembrim ieviest vienotu klientu plūsmas vadību, nodrošinot karjeras atbalstu pieaugušajiem, individuāli pielāgotu atbalstu integrācijai darba tirgū, mērķtiecīgu novirzīšanu uz mācībām un darba iespējām.
· 3. Labklājības ministrijai (Nodarbinātības valsts aģentūrai) sadarbībā ar Ekonomikas ministriju (Centrālo statistikas pārvaldi) un  Izglītības un zinātnes ministriju (Valsts izglītības attīstības aģentūru) no 2026. gada 1. septembra uzsākt pilotprojekta īstenošanu Nodarbinātības valsts aģentūras Rīgas un Preiļu filiālēs, datos balstīta darba devēju pieprasījuma apzināšanai un proaktīvai darbaspēka piesaistei  un iesaistei prasmju pilnveides pasākumos (mērķa grupa: bezdarbnieki, darba meklētāji un bezdarba riskam pakļautās personas).
· 4. Ekonomikas ministrijai sadarbībā ar Centrālo statistikas pārvaldi nodrošināt darba tirgus prognozēšanas un monitoringa ietvaru šā protokollēmuma 3. punktā minētā pilotprojekta vajadzībām, no 2026. gada 1. oktobra nodrošinot darba tirgus prognozes arī reģionālā griezumā.
· 5. Labklājības ministrijai līdz 2026. gada 31. decembrim izvērtēt nepieciešamību veikt grozījumus Ministru kabineta noteikumos par aktīvajiem nodarbinātības pasākumiem šā protokollēmuma 3. punktā minētā pilotprojekta īstenošanai un, ja šādi grozījumi ir nepieciešami, labklājības ministram noteiktā kārtībā iesniegt Ministru kabineta noteikumu projektus izskatīšanai Ministru kabinetā.
· 6. Ekonomikas ministrijai sadarbībā ar Labklājības ministriju (Nodarbinātības valsts aģentūru) un Izglītības un zinātnes ministriju (Valsts izglītības attīstības aģentūru) šā protokollēmuma 3. punktā minētā pilotprojektā nodrošināt rezultātu noturības mērīšanu attiecībā uz nodarbinātības un algu dinamikas rādītājiem pēc pilotprojektā iesaistīto personu prasmju pilnveides pasākumiem, izmantojot Valsts ieņēmumu dienesta datus.
· 7. Ekonomikas ministrijai, Labklājības ministrijai un Izglītības un zinātnes ministrijai izvērtēt šā protokollēmuma 3. punktā minētā pilotprojekta gaitu un ekonomikas ministram noteiktajā kārtībā  līdz 2027. gada 31. decembrim iesniegt Ministru kabinetā informatīvo ziņojumu par šā protokollēmuma 3. punktā minētā pilotprojekta izvērtējumu ar priekšlikumiem par tā ietvaros aprobēto risinājumu mērogošanu.
· 8. Izglītības un zinātnes ministrijai, izmantojot platformu STARS, turpināt nodrošināt iedzīvotājiem mācību atbalsta pieejamību pamatkompetenču attīstībai, tai skaitā valsts valodas, digitālo prasmju un finanšu pratības pilnveidei.
· 9. Izglītības un zinātnes ministrijai platformā STARS izveidot publiski finansēto mācību katalogu, izglītības īstenotāju reģistru un nodrošināt izglītības īstenotāju atlasi pēc vienotiem kvalitātes kritērijiem (kritēriji – līdz 2027. gada 31. martam, katalogs darbībā – līdz 2027. gada 30. septembrim).
· 10. Izglītības un zinātnes ministrijai līdz 2028. gada 31.decembrim, iestrādājot šā protokollēmuma 3. punktā minētā pilotprojekta izvērtējuma secinājumus, sagatavot Ministru kabineta noteikumu projektu par STARS kā Valsts izglītības informācijas sistēmas sastāvdaļu, nosakot datu sastāvu, piekļuvi un datu apmaiņas kārtību ar Labklājības ministrijas (Nodarbinātības valsts aģentūras) informācijas sistēmām un izglītības un zinātnes ministram noteiktā kārtībā iesniegt Ministru kabineta noteikumu projektu izskatīšanai Ministru kabinetā.
· 11. Neizmantotā cilvēkkapitāla potenciāla aktivizēšanai, kvalificēta darbaspēka piedāvājuma palielināšanai un jauniešu veiksmīgākai integrācijai darba tirgū Izglītības un zinātnes ministrijai paplašināt profesionālās izglītības pieejamību un elastību, nodrošinot izglītības ceļus profesionālās kvalifikācijas un darba tirgū pieprasītu prasmju ieguvei jauniešiem, kuriem ir atšķirīgi mācību sasniegumi pēc pamata vai vidējās vispārējās izglītības posma līdz 2026. gada 31. decembrim.
· 12. Ekonomikas ministrijai sadarbībā ar Izglītības un zinātnes ministriju un Labklājības ministriju līdz 2027. gada 30. jūnijam sagatavot nepieciešamo investīciju kartējumu pieaugušo izglītībā 2028.–2034. gada plānošanas periodam nozaru un potenciālo programmu griezumā.
· 13. Ekonomikas ministrijai sadarbībā ar Izglītības un zinātnes ministriju, Labklājības ministriju nodrošināt informatīvajā ziņojumā paredzēto pasākumu īstenošanu līdz 2027. gada 31. decembrim.
· 14. Ministrijām informatīvajā ziņojumā paredzēto pasākumu īstenošanu nodrošināt piešķirto valsts budžeta līdzekļu ietvaros, pārdalot esošos resursus, vai piesaistīt ES politiku instrumentu un pārējās ārvalstu finanšu palīdzības finansējumu.
· 15. Ekonomikas ministrijai, Izglītības un zinātnes ministrijai un Labklājības ministrijai sagatavot  un ekonomikas ministram, izglītības un zinātnes ministram, labklājības ministram noteiktā kārtībā līdz 2028. gada 31. decembrim iesniegt Ministru kabinetā normatīvo aktu grozījumu projektus, kas paredz ieviest vienotu pārvaldības modeli, veidojot mijiedarbību starp institūciju funkcijām atbilstoši  ziņojumā aprakstītajam.
· 16. Ekonomikas ministrijai izstrādāt Cilvēkkapitāla attīstības stratēģiju un ekonomikas ministram noteiktā kārtībā līdz 2026.gada 30.novembrim iesniegt to izskatīšanai Ministru kabinetā.

